钦定古今图书集成/明伦汇编/官常典/第502卷 > 李怀忠
## 钦定古今图书集成/明伦汇编/官常典/第502卷 > 李怀忠

按《宋史》本传：“怀忠，涿州范阳人。初名怀义。太祖掌禁
兵时，隶帐下为散都头，累迁殿前都指挥使、都虞候，
领开州刺史。乾德中，授东西班都指挥使，改领冨州。
开宝中，从太祖征晋阳，累月未下。会盛暑，欲班师以
休息士卒，怀忠谓贼婴孤城，内无储峙，外无援兵，其
势危困，若急攻之，破在旦夕。臣愿奋锐为士卒先。”会
大热，战不利，怀忠中流矢，力疾，战益奋。还授散指挥
使，迁冨州团练使，改日骑左右厢都指挥使。上幸西
京，爱其地形势，得天下中正，有留都之意。怀忠乘间
进曰：“东京有汴渠之漕，岁致江、淮米数百万斛，禁卫
数十万人，仰给于此，帑藏重兵皆在焉。根本安固已
久，一旦遽欲迁徙，臣实未见其利。”上嘉纳之。太宗即
位，改领本州防御使，稍迁侍卫步军都虞候、领大同
军节度。三年，改步军都指挥使。五月卒，赠侍中，录其
子绍宗等三人为供奉官。大中祥符三年，又录其子
德钧为借职。